### | | | | --- | --- | | | | | --- | | **Byråd** 25. juni 2019 Sagsnr. 710-2019-15257 Dok.nr. 710-2019-128835 Sagsbehandler DPROTH | | 112.                Kommunale tilsyn på plejecentrene i [adresse] - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag | Serviceloven § 151 |

###

**SAGENS INDHOLD**

Byrådet skal i denne sag tage stilling til de tilsyn, som
firmaet Powercare på vegne af Favrskov Kommune har udført på plejecentrene [adresse],
[adresse], Anlægget, [adresse], Gunnar Østergaard og Voldumcentret fra 19. december
2018 til 14. januar 2019.

Powercare’s tilsyn omfatter observationer, interviews med
beboere, medarbejdere og ledere samt en journalgennemgang baseret på tre
stikprøver på hvert plejecenter. Tilsynet sker på baggrund af bekendtgørelsen
om tilsyn på plejehjem og tager udgangspunkt i gældende lovgivning.

Det gennemgående tema for tilsynene har været, om
plejecentrene lever op til Favrskov Kommunes værdighedspolitik, der omfatter
områderne:

·
Livskvalitet og selvbestemmelse

·
Kvalitet, tværfaglighed og sammenhæng i plejen

·
Mad og ernæring

·
En værdig død

·
Indsatsen for pårørende.

På baggrund af tilsynene kategoriseres resultaterne heraf
som:

·
Særdeles tilfredsstillende

·
Meget tilfredsstillende

·
Tilfredsstillende

·
Mindre tilfredsstillende

·
Ikke tilfredsstillende.

Bilaget ”Tilsynsbeskrivelse, Kommunale tilsyn” beskriver
hovedtrækkene i tilsynsrapportens opbygning og terminologi.

Konklusionerne fra tilsynene er positive. I alle tilfælde vurderer
den tilsynsførende, at plejecentrene lever op til gældende lovgivning samt til
Favrskov Kommunes værdighedspolitik. Den tilsynsførende vurderer desuden, at
alle plejecentrene har medarbejdere med de rette kompetencer i forhold til de
opgaver, som de skal løse.

Resultaterne på [adresse], [adresse] og Voldumcentret er
karakteriseret som ”Særdeles tilfredsstillende”, mens resultaterne på [adresse],
Anlægget og Gunnar Østergaard er kategoriseret i næsthøjeste kategori som ”Meget
tilfredsstillende”.

Tilsynsførende har alene fundet anledning til at komme med få
anbefalinger.

De fleste af anbefalingerne vedrører den skriftlige
dokumentation. Den tilsynsførende fremhæver, at overgangen til et nyt
journalsystem har givet anledning til problemer på grund af ufærdig eller
utilstrækkelig konvertering af data. I forbindelse med alle tilsyn angiver den
tilsynsførende at have fundet få eller mindre væsentlige mangler, som let vil
kunne afhjælpes. På plejecentrene [adresse], Anlægget og Gunnar Østergaard vurderer den
tilsynsførende, at plejecentrene er kommet godt i gang med overgangen til det
nye journalsystem, men at det stadig kræver en betydelig arbejdsindsats at få
systemet implementeret. Alle steder er påviste forhold blevet rettet under
tilsynet.

På plejecentrene Anlægget og Gunnar Østergaard har den tilsynsførende
talt med beboere, der giver udtryk for gerne at ville inddrages i
menuplanlægningen. En beboer på [adresse] synes, at den diæt han får er
ensformig, og at kødet er tørt. Det har givet anledning til, at beboerne i
højere grad er blevet inddraget i den ugentlige madplanlægning.

Tilsynsrapporterne er vedlagt som bilag.

Der er på baggrund af tilsynsrapporten udarbejdet et notat,
der er vedlagt som bilag. Notatet opsummerer kort indholdet af tilsynsrapporten
og beskrivelsen af den opfølgning, som tilsynet har afstedkommet.

**VURDERING**

Social og Sundhed finder det positivt, at resultaterne af
alle tilsynene enten kan kategoriseres som ”Særdeles tilfredsstillende” eller
”Meget tilfredsstillende”, og at samtlige rapporter fra tilsynene konkluderer,
at Favrskov Kommunes værdighedspolitik efterleves på alle de omhandlede
plejecentre.

I relation til Tilsynets bemærkninger om skriftlig
dokumentation skal det bemærkes, at ældreområdet i september 2018 overgik til
et nyt elektronisk journalsystem (Cura). I den forbindelse skulle store
datamængder konverteres fra det gamle til det nye system. Ved konverteringen er
der opstået en del uforudsete fejl, der har bevirket, at nogle data ikke er
overført til den nye journal. Overførslen har efterfølgende skullet foretages
manuelt og pågår fortsat. Omfanget af efterregistrering er forskelligt fra
plejecenter til plejecenter, ligesom det drejer sig om forskellige
indsatsbeskrivelser (funktionstilstand, helbredstilstand, ernæringstilstand
eller besøgsplaner). Der er udarbejdet tids- og handleplaner for færdiggørelsen
af konverteringen på de enkelte centre. Overførsel af alle data er tilendebragt
med udgangen af maj 2019.

Social og Sundhed finder det positivt, at medarbejderne, på
trods af ufærdig konvertering af data, kan redegøre for og levere de rette
indsatser. Social og Sundhed vurderer desuden, at de opfølgende aktiviteter,
der er planlagt, imødekommer tilsynsførendes anbefalinger.

Social og Sundhed har sendt tilsynsrapporterne i høring hos
Ældrerådet. Ældrerådets høringssvar af 22. maj 2019 er vedlagt som bilag.

Ældrerådet glæder sig i deres høringssvar over, at tilsynene
får højeste eller næsthøjeste vurdering. Ældrerådet finder det særdeles
positivt, at det hovedsageligt kun er i forhold til dokumentation, at der er
forbedringspotentiale. Ældrerådet bemærker, at de udarbejdede handleplaner
viser, at der aktivt handles på tilsynets anbefalinger.

Social og Sundhed har noteret sig Ældrerådets bemærkninger.

**ØKONOMI**

Sagen har ingen direkte økonomiske konsekvenser.

**INDDRAGELSE**

Tilsynsrapporterne og notatet ”Opfølgning på de kommunale tilsyn”
har været i høring hos Ældrerådet.

**INDSTILLING**

Direktøren for Social og Sundhed indstiller til Byrådet:

1.
At tilsynsrapporterne fra de kommunale tilsyn for plejecentrene [adresse],
[adresse], Anlægget, [adresse], Gunnar Østergaard og Voldumcentret tages til
efterretning.

2.
At indsatserne i notatet ”Opfølgning på de kommunale tilsyn” godkendes.

**BESLUTNING**

***Social- og Sundhedsudvalget, 6. juni 2019:***

Fraværende:Paula Johansen

Indstilles godkendt.

***Økonomiudvalget, 18. juni 2019:***

Fraværende:Silas Winther

Indstilles godkendt.

**Bilag**

|  |  |
| --- | --- |
| Tilsynsrapport Elmehøj | 710-2019-69365 |
| Tilsynsrapport Thorshøj | 710-2019-70787 |
| Tilsynsrapport Anlægget | 710-2019-69367 |
| Tilsynsrapport Tinghøj | 710-2019-69550 |
| Tilsynsrapport Hinneruplund | 710-2019-73058 |
| Tilsynsrapport Voldumcentret | 710-2019-73059 |
| Opfølgning på tilsynene | 710-2019-69361 |
| Tilsynsbeskrivelse, Kommunale tilsyn | 710-2019-69360 |
| Høringssvar Ældrerådet | 710-2019-108495 |